Zagreb, 18. siječnja 2019.

**Povjerenstvo za odlučivanje o sukobu interesa,** u sastavu Nataša Novaković, predsjednica te Tatijana Vučetić, Davorin Ivanjek, Aleksandra Jozić-Ileković i Tončica Božić, članovi(u daljnjem tekstu: Povjerenstvo), na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Tihomira Babića, ravnatelja Hrvatske akreditacijske agencije,** pokrenutom odlukom Povjerenstva broj: 711-I-1330-P-260/18-03-8 od 28. rujna 2018. g., na 35. sjednici, održanoj 18. siječnja 2019. g., donosi sljedeću

**ODLUKU**

1. **Propust dužnosnika Tihomira Babića, ravnatelja Hrvatske akreditacijske agencije, da u roku od 15 dana od dana primitka odluke Povjerenstva broj 711-I-1442-P-13/16-04-8 od 14. listopada 2016. g. podnese Povjerenstvu pravilno i potpuno ispunjeni obrazac Izvješća o imovinskom stanju dužnosnika, koji rok je istekao 4. studenog 2016. g., predstavlja povredu odredbe članka 10. ZSSI-a u vezi s člankom 8. i 9. ZSSI-a.**
2. **Za povredu odredbe ZSSI-a, opisanu pod točkom I. ove izreke, dužnosniku Tihomiru Babiću izriče se sankcija obustave isplate dijela neto mjesečne plaće u ukupnom iznosu od 10.000,00 kn, koja će se izvršiti u četiri uzastopna mjesečna obroka, svaki u pojedinačnom mjesečnom iznosu od 2.500,00 kn.**

Obrazloženje

Povjerenstvo je na 23. sjednici održanoj 28. rujna 2018. g. pokrenulo postupak za odlučivanje o sukobu interesa protiv dužnosnika Tihomira Babića, zbog moguće povrede članka 8. i 9. ZSSI-a, koja proizlazi iz propusta dužnosnika da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnikapovodom stupanja na navedenu dužnost.

Na navedenu odluku dužnosnik je 31. listopada 2018. g. podnio pisano očitovanje u kojem u bitnom potvrđuje da nije ispunio obvezu podnošenja izvješća o imovinskom stanju povodom stupanja na dužnost.

Po pozivu Povjerenstva, dužnosnik je bio nazočan na dijelu 35. sjednice na kojem je razlagano o predmetu imenovanog te je izjavio da izvješće o imovinskom stanju po prvom pozivu Povjerenstva nije podnio jer je bio krivo upućen od kolege pravnika, dok je drugi puta imao tehničkih problema i puno obveza na poslu, ali da je svjestan svoje odgovornosti u smislu zakona.

Uvidom u Registar dužnosnika, koji ustrojava i vodi Povjerenstvo, utvrđeno je da Tihomir Babić od 4. ožujka 2015. g. obnaša dužnost ravnatelja Hrvatske akreditacijske agencije.

Člankom 35. stavkom 1. podstavkom 35. ZSSI-a propisano je da su ravnatelji agencija Vlade Republike Hrvatske dužnosnici u smislu odredbi navedenog Zakona. Slijedom navedenog te zaključka Povjerenstva broj 711-I-1248-IK-766/15-01-1 od 28. travnja 2015. g. i Tihomir Babić je povodom obnašanja dužnosti ravnatelja Hrvatske akreditacijske agencije obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

 Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Povjerenstvo je na 153. sjednici održanoj 14. listopada 2016.g. u predmetu po brojem P-13/16 donijelo Odluku da je dužnosnik Tihomir Babić propustio u roku od 30 dana od 4. ožujka 2015.g., kada je stupio na dužnost ravnatelja Hrvatske akreditacijske agencije, ispuniti obvezu podnošenja pravilno i potpuno ispunjenog izvješća o imovinskom stanju, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje iste u daljnjem roku od 15 dana koji je istekao dana 10. listopada 2015.g., čime je počinio povredu članka 10. ZSSI-a, u vezi s člankom 8. i 9. ZSSI-a. Za navedenu povredu dužnosniku je izrečena sankcija u ukupnom iznosu od 4.000,00 kn.

Točkom III. izreke navedene Odluke Povjerenstvo je, sukladno članku 10. stavku 3. ZSSI-a, naložilo dužnosniku Tihomiru Babiću da u roku od 15 dana od dana primitka navedene odluke podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost ravnatelja Hrvatske akreditacijske agencije.

Uvidom u dostavnicu utvrđeno je da je dužnosnik Tihomir Babić zaprimio predmetnu Odluku dana 20. listopada 2016. g.

S obzirom da dužnosnik u danom roku od 15 dana od dana primitka navedene Odluke, koji je istekao 4. studenoga 2016.g., nije podnio Povjerenstvu izvješće o imovinskom stanju dužnosnika povodom stupanja na dužnost ravnatelja Hrvatske akreditacijske agencije, Povjerenstvo je 28. rujna 2018. g., na temelju članka 10. stavka 3. ZSSI-a, donijelo odluku o pokretanju postupka protiv dužnosnika Tihomira Babića zbog moguće povrede članka 8. i 9. ZSSI-a koja proizlazi iz propusta da po nalogu Povjerenstva iz točke III. Odluke Povjerenstva broj: 711-I-1442-P-13/16-04-8 od 14. listopada 2016.g., u danom roku koji je protekao 4. studenoga 2016.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost ravnatelja Hrvatske akreditacijske agencije.

Uvidom u dostavnicu utvrđeno je da je dužnosnik Tihomir Babić predmetnu Odluku zaprimio dana 15. listopada 2018. g.

 Dana 31. listopada 2018. g. dužnosnik Tihomir Babić podnio je izvješće o imovinskom stanju dužnosnika povodom stupanja na navedenu dužnost.

Slijedom svega navedenog, Povjerenstvo je u provedenom postupku nedvojbeno utvrdilo da dužnosnik Tihomir Babić nije ispunio obvezu podnošenja izvješća o imovinskom stanju dužnosnika povodom stupanja na dužnost ravnatelja Hrvatske akreditacijske agencije u roku od 15 dana od dana primitka Odluke Povjerenstva pod brojem predmeta P-13/16 od 14. listopada 2016. g., odnosno do 4. studenog 2016. g., čime je počinio povredu članka 8. i 9. ZSSI-a u razdoblju od 4. studenog 2016.g. do 30. listopada 2018.g. .

Člankom 44. stavkom 1. ZSSI-a propisano je da sankciju obustave isplate neto mjesečne plaće dužnosnika Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Prilikom donošenja odluke o visini sankcije obustave isplate dijela neto mjesečne plaće dužnosnika, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika te učinkovit instrument sprječavanja sukoba interesa i prevencije korupcije.

Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenja građana u tijela javne vlasti. Povjerenstvo ističe i da se redovita provjera podataka iz podnesenih izvješća koja se obavlja prikupljanjem, razmjenom podataka i usporedbom prijavljenih podataka o imovini s pribavljenim podacima od Porezne uprave i drugih nadležnih tijela u Republici Hrvatskoj, ne može učinkovito provesti ukoliko dužnosnik nije ispunio obvezu podnošenja izvješća o imovinskom stanju sukladno utvrđenom obrascu.

Kao okolnost koja opravdava izricanje relativno teže sankcije unutar propisanog raspona, Povjerenstvo je ocijenilo činjenicu da dužnosnik izvješće o imovinskom stanju Povjerenstvu nije podnio unatoč gore navedenom nalogu iz Odluke Povjerenstva od 14. listopada 2016. g. te činjenici da uopće nije dostavio izvješće o imovinskom stanju u roku dužem od tri godine od dana stupanja na dužnost. Takvim djelovanjem, odnosno propustom dužnosnika da ispuni svoju zakonsku obvezu, u navedenom vremenskom razdoblju nije ispunjena svrha nadzora pravilnosti i potpunosti podataka navedenih u izvješću o imovinskom stanju te svrha objave podataka iz izvješća o imovinskom stanju.

Kao okolnost koja opravdava izricanje relativno blaže sankcije unutar propisanog raspona, Povjerenstvo je ocijenilo činjenicu da je dužnosnik tijekom postupka, 31. listopada 2018. g., podnio izvješće o imovinskom stanju povodom stupanja na dužnost.

U skladu s navedenim, Povjerenstvo smatra primjerenim dužnosniku izreći iznos sankcije obustave dijela neto mjesečne plaće dužnosnika od 10.000,00 kn, koja će se izvršiti u četiri uzastopna mjesečna obroka, svaki u pojedinačnom mjesečnom iznosu od 2.500,00 kn.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Tihomir Babić

Hrvatska akreditacijska agencija

Ulica grada Vukovara 78, 10 000 Zagreb

1. Objava na internetskoj stranici Povjerenstva
2. Pismohrana